26
इसहाक क गरार मा रोहनो
1 उका देश मा काळ पोड़्यो, यो उना पेहला काळो सी ओलोग हुतो जो अब्राहम क दाहड़ा मा पोड़लो हुतो। ओतरान कोरिन इसहाक गरार क पलिश्तिया क राजा अबीमेलेक क पास गुयो। 2 हुयां योहोवा न ओको दोर्शन आपीन कयो, “मिसर मा मां जाय; जो देश हांव तुखे देखाड़ो तेना मा रोव। 3 तु एना देश मा रोवे, आरु हांव तारे साते रोहीस, आरु तुखे बोरकोत आपीस; आरु यो आखो देश हांव तुसेक आरु तारी ओवलियाद क आपीस; आरु जु वायदु मे तारा बाबा अब्राहम सी खादु होतु, चो हांव पुरो कोरीस। 4 हांव तारे ओवलियाद क वादळा क तारागण क जोसा कोरीस; आरु हांव तारा ओवलियाद क यो आखो देश आपीस, आरु कोळी क आखी जातीक तारा ओवलियाद क लारे सोयाव्वु मानायसे। 5 काहकी अब्राहम मारी वात मान्यु, आरु जो हांव हेनाक आप्यु होतु हेनाक आरु मारी हुकुम, कायदा आरु व्यवस्था क पाळन कोर्‌यो।” 6 ओतरान कोरिन इसहाक गरार मा रोय गोयु। 7 जोत्यार हेना जागा क मानुस हेरी घोरवाळी क वारा मा पुछ्या, तोत्यार हुयु यो बिहिन विचारीन कि काहमाईन हांव इनुक मारी घोरवाळी कोहीस ती यां वाळा मानुस रिबका क लीय यी घोन घाटावी छे मेसेक मार देसे, जोपाप आप्यु, यी ते मारी बोहनीस छे (उत्प 12:12,13. 20:2) 8 जोत्यार इसहाक क होंया रोहता बेस दाहड़ा वित गोया, ती एक दाहड़ु पलिश्तिन राजा अबीमेलेक खिड़की मा सी छापिन काय देख्यु की इसाहक आपसी घोरवाळी रिबका क सात मोंग कोरने बाज रोयु। 9 ती अबीमेलेक इसहाक क बुलावीन कोयु, होयी ते खोरी तारी घोरवाळी छे; ते वी तु काहा आपसी बोहनीस कोयु? इसहाक जोपाप आप्यु, “हांव यो विचारलु कि ओसो नी होवे की एरे जुगु मारी मोत होये।” 10 अबीमेलेक कोयु, “तु आमरे सी यो काय कोर्यु? ओसो ते पोंचू मासी कोय तारी घोरवाळी क पुठी सहज सी कुकर्म कोर सोकतो, आरु तु आमुक पापो मा फोसाड़तु।” 11 ओतरान कोरिन अबीमेलेक न आपसी आखी पोंचू क हुकुम आप्यो, “जु कोय एना मानुस निते एरी घोरवाळी क छीमसे, चो खोरी माराय जासे।” 12 ओळतेन इसहाक न तेना देश मा जुप्यु वेर्यु, आरु तेनात साल मा सोव गुणा फोव कोमायु; आरु योहोवा न ओको बोरकोत आप्यु, 13 आरु हुयो बोढ़्यो आरु ओकी उन्नती होयति रोही, यां लोगुन कि हुयो बेस मोटु मानुस होय गोयु। 14 जोत्यार हेरा गाडरा बुकड़ा, गाय बुईल, आरु बेसका चाखर्रीया होया, ती पलिश्ति हेनासी घाड़ाय कोरने लाग्या। 15 ओतरान कोरिन जोतरा कुवा क हेरा बाबा अब्राहम क दास न अब्राहम जोवतलो हुतो ती खुंदला, तेनुक पलिश्तिन मानुस धुळा सी भोर देदा। 16 ती अबीमेलेक न इसहाक सी कयो, “आमरेन चा रोहीन जात रोव; काहकी तु आमरे सी बेस मोटू होय गोयलु छे।” 17 ती इसहाक होयां सी जात रोयु, आरु गरार क घाटी मा आपसु तंबु उबु कोरीन रोहने लाग्यु। 18 ती जे कुवा ओको बाबो अब्राहम क दाहड़ा मा खुंदला होता, आरु अब्राहम क मोरने क वाद पलिश्तिन मानुस भोर देला, तेनुक इसहाक पोछू खुंदाड़्यु; आरु हेन्दरा चेत नाव राख्यु, जो हेरु बाबु पाड़लु। 19 ओळतेन इसहाक क दासो क घाटी मा खुंद खुंदता उहवता जळ क एक झोर जोड़्यो। 20 ती गरार क गुळाव्या न इसाहक क गुळाव्या सी लोड़ाय पाड़ला आरु कोया, “यो जळ आमरो छे।” ओतरान कोरिने हेना कुवा क नाव एसेक पाड़्या; काहकी हुये हेन्दरे सी लोड़ाया हुता। 21 ओळतेन हुये दुसरु कुवु खुन्दया, आरु हेये हेना क लिय वी लोड़ाय कोर्या; ओतरान कोरिन हेये ओको नाव सित्ना पाड्या। 22 ती हुये होयां गोथा निकोळीन एक आरु कुवु खुंदाड़्यु; आरु हेना वाटु हेये नी लोड़ाया; ओतरान कोरिन हुये ओको नाव यो कोवीन रहोबोत पाड्या, “हिमी ते योहोवा न आमरे लिय बेस जागु आपलु छे, आरु आमु एना देश मा फुले फलेंगे।” 23 होयां सी हुये बेरसेबा जात रोया। 24 आरु तेने दाहड़ योहोवा राती ओको दर्शन आपीन कोयो, “हांव तारा बाबा अब्राहम क परमेश्वर छे; मा बिहये, काहकी हांव तारे साते छे, आरु मारा दास अब्राहम क लिय तुसे बोरकोत आपीस, आरु तारा ओवलियाद वोदाड़ीस।” 25 ती हुयो होयां एक वेदी बोनायो, आरु योहोवा सी विनता कोर्‌यो, आरु आपसु तंबु होयांत उबो कोर्‌यो; आरु होयां इसाहक क दासो न एक कुवो खुंदो।
इसहाक आरु अबीमेलेक क वीच सन्धि
26 ती अबीमेलेक आपसा मुखी अहुज्जत आरु आपसा सेनापती पीकोल क सात लीन गरार सी ओका पास मा गयो। 27 इसाहक न हेना सी कयो, “तु मार सी घाड़ाय कोर्‌यो तुमरे विच मा सी निकाय देदलु, हिमी मारेनचां काहा आय रोयु?” 28 हुयो कयो, “हामु ते प्रत्यक्ष देखला छे कि योहोवा तारे साते रवे छे; ओतरान कोरिन आमु विचार्या कि तु ते योहोवा भीनी से सोयाव्वु छे, एने आमरे विच मा वायदु खादा, आरु हामु तार सी इना वाराम वायदु बान्दे, 29 की जसा हामु तुको नी छिम्या, पुन थारे साथ मा वारलोत् करला छे, आरु तुको शान्ति सी मोकलीया, हेकात् अनसारे तुको बी योहोवा सी बरकत जड़से करे।” 30 ती हुयो हेनुक खाने आप्यु आरु हेये खादा पिदा। 31 सोन्दारे हुये आखा वेगाद उठिन आम्बा साम्बा वायदु खादा; ती इसहाक न हेनुक विदा कोर्‌यो, आरु हुये वारु खुशी सी ओका चां सी जोत रोया। 32 तेने दाहड़े इसहाक क दासे आवीन आपसा खुंदला कुवा क वाराम कोया, “आमुक जळ क एक सोतो जोड़लो छे।” 33 ती हुये ओको नाव शिबा पाड़्यो; एने कारण इना नगर क नाव आज लगुन बेरसेबा छे।
एसाव नी विदेशी घोरवाळी
34 जव एसाव चावीस साल क हुयो, ती त्यो ओकी हित्ती बेरी न बेटी यहुदीत, आरु हित्ती एलोन की बेटी बाशमत सी इयाव कोर लेदी; 35 आरु इनु बाय क कारण इसहाक आरु रिबका क मन को बुरो लाग्यो।