यित्रो कमुसा सी मिळनो
18
1 जब मुसा क सेसरा मिद्यान क याजक यित्रो न यो सुन्यो की परमेश्वर न मुसा आरु आपसा मानसो इस्राएल क लिय काय काय कोर्‌यो, यो की काहने रीते सी योहोवा इसराएलीयो क मिसर सी निकाळ ली आयो, 2 ती मुसा क ससुर यित्रो मुसा क लाड़ी सिप्पोरा क, जी पेहेल मायके मुकली देदो हुता, 3 आरु उना पुर्या क वी लीन आयो; एनुमा सी एक क नाव मुसा न यो कोहीन गेर्शोम पाड़्यो हुतो: “हांव दिसरा देश मा पारकु छे।”✡ 4 आरु दुसरा क नाव हुयो यो कोहीन एलीएजेर*
राख्यो: “मारा बाबा परमेश्वर न मारो सहायक होईन मेसे फिरोन नु तलवार सि वाचाड़्यो।” 5 मुसा की लाड़ी आरु पुर्याक, उना सेसरो यित्रो पुठी लीन मुसा क पास सुनला जोंगल क उना जागा मा ली आयो, जाँ परमेश्वर क बोयड़ान पास ओको डेरो हुतो। 6 आरु आवीन हुयो मुसा क पास यो कोय मुकल्यो, “हांव मुसा तारु सेसरुस यित्रो छे, आरु दुयु पुर्या भेळ तारी लाड़ी क तारे पास ली आय रोयु।” 7 ओतरान कोरता मुसा आपसा सेसरा सी मिळने क लिय निकळ्यो, आरु ओको वान्दीन गुळु देदो; आरु हुये आपसा वारु हावभाव पुछता जाईन डेरा पोर आय गोया। 8 होंया मुसान आपसा सेसरा सी उना आखा कामोन वाराम बताड़ीयो। योहोवा न इसराएलीयो क जुगु फिरोन आरु मिसरियो सी काय-काय कोर्‌यो, आरु इसरालियो न वाट मा काय-काय वेला कोर्‌यो, ओळी योहोवा हेनुक कोसो-कोसो छुड़ावतो आयो। 9 जव यित्रो न उना आखा भलाई क कारण जो योहोवा न इसरालियो क साथ कोरीयो हुतो, कि हेनको मिसर क होक सी छुड़ावलो हुतो, खुश होयीन कयो, 10 यित्रो न कयो, “सोयाव्वु छे योहोवा, जु तुमु क फिरोन आरु मिसरियो क होकोम सी छुड़ायु, जुळ तुमु मानसो क मिसरीयान हातोम सी छुड़ायु छे। 11 हिमी हांव ते जान लेदु की योहोवा आखा देवता सी मोटू छे; बाखुन हेका वाराम वी जिनासी इसरालियो क पुठी घाड़ायीन वेवहार कोरला हुता।” 12 ती मुसा क सेसरो यित्रो न परमेश्वर क लिय होमबली आरु मेलबलि चोढ़ायो, आरु हारुन इसराएलियान आखा डाहडा पुजारा भेळ मुसा क सेसरा यित्रो क पुठी परमेश्वर क ओगोळ भोजन कोरने आया।
नियाव कोरनीयान नेवाड़नो
13 दिसरे दाहड़े मुसा मानसो क नियाव कोरने क बोठ्यो, आरु वेगोत सी सांतो लोगुन मानसे मुसा क आड़ेधोड़े उबा रोया। 14 जव मुसान सेसरो न हेनको लोगहन क नियाय कोरता देख्यो तव उनासी पुछ्यो लोगहन क लिय तु यो काय कोर रयो? काय कारण छे कि तु एखलो बठ रयो, आरु लोगहन संदोरे सी शांतो लोगुन तार आड़े धोड़े उबा रोहे? 15 मुसा न आपसा सेसरा सी कयो, “एको कारण यो छे कि लोगहन म्हार पास परमेश्वर सी नियाव सिखने क लिय आवे। 16 जोत्यार जोत्यार हेनको काहीन लोड़ाय होये छे ती ती हुये मारा पास आवे छे, आरु हांव हेनका वीच नियाव कोरो, आरु परमेश्वरन कायदा आरु व्यवस्था हेनको सोमजाड़ो।” 17 मुसा क सेसरो न मुसा सी कोयो, “जो काम तु कोरे छे, त्यो वारु नी। 18 एना सी तु काय, बाखुन तु आरु तारा लोगहन वी तारे पुठी छे छाचिन खाबराय जासे, काहकी यो काम तारे जुगु बेस काठो छे; तु इनाक एखलो नी कोर सोके।✡ 19 हिमी तु म्हार ओवाज समळ ले, हांव तुसेक सोला आपो, आरु परमेश्वर तारे पुठी रोहे! तु इनु लोगहन क लिय परमेश्वरन ओगोळ जाया कोर, आरु हेनकी तोकलीप को परमेश्वर क पास पुगाड़ दीया कोर। 20 तु हेनको परमेश्वर क कायदा आरु नियम सिकाड़जो आरु जो इनको कोरनो छे आरु काहने वाटे पोर चालनो छे बताड़ देजो। 21 पुन तु आखा इसरारली पाका मानसोक निवाड़ लेजो परमेश्वर क बीक मानतो होय आरु खोरो, गुनाको, नियाव मा फायदा सी छेटो रोहने वाळाक नेवाड़ लेजो। आरु ओसा लोगहन को हजार-हजार, सोव-सोव, पचास-पचास, आरु दस-दस लोगहन क टुळा पोर निवाय न होकदारीया निवाड़ कोर देजो। 22 आरु हुये आखा टेम पोर इनु मानसो क नियाव कोरसे; आरु मोटा मोटा झोगड़ा क ते तारे पास ली आया कोरे, आरु नाना झोगड़ा क नियाव आपसा ज कोरीय कोरसे; ती तारो भार होळको होयसे, काहकी इना भार क हुये वी तारे पुठी हुचले। 23 कदाम तु यो उपाय कोरे, आरु परमेश्वर तुसेक ओसो हुकुम आपे देये, तव तु एक जागे रोहायसे, आरु ये आखा मानसे आपना जागाम वारु रीते पुगसे।”
24 आपसा सेसरा की यी सोलाक मानीन मुसा न हेना आखा बुलोन ओनसारे करीयो। 25 मुसा आखा इसराएल लोगहन मा गोथा गुणी लोगहन क नेवाड़ीन हेनको हजार-हजार, सोव-सोव, पचास-पचास, दस-दस लोगहन पोर डाहला बोनायो। 26 आरु त्या आखा लोगहन न नियाव कोरने लाग्या; जो झोगड़ो वातड़ो होयतो होय तेनाक मुसा क पास ली आवता हुता, आरु आखा नानला मुकद्दमा क नियाव हुये आपसा कोर्या कोरतला हुता। 27 ती मुसा न आपसा सेसरा क वोवाव दिदो, आरु हुये आपसा देशम चाली गुयो।
✡ 18:3 निर्गमन 2:21,22 * 18:4 एलीएजेर अर्थात् म्हार परमेश्वर म्हार सहायक छे। ✡ 18:18 गिनती 11:14; व्यवस्थाविवरण 1:9