5
झटा बुड़ीन योरुसालेम क नास क देखाड़नो
1 हे मनख्यान ओवलियाद, एक निसानली तलवार ले, आरु हेको नावटान सारको पावड़ान काम मा लावीन आपसा मुनका आरु दाड़ी क झटा बुड़ नाख, तव तुलनेन काटो लीन छटान वाटो पाड़। 2 जव सोहोर क घेरवनेन दाहड़ा पुरा होये, तव सोहोर क धड़े एक तीहाई आगठा मा नाखिन धपाड़जी, आरु एक तिहाई क वाहवा मा उड़ावजी, आरु हांव तलवार हापकिन ओका पछळ चालाड़ीस। 3 तव इना मा सी इतराकसा झटा लीन आपसा छिंदरान कुरे बांदजी। 4 ओळी एनु मा सी इतराक सा लीन आगठा क वीचमा नाखजी कि त्या आगठा मा धप जाय, तव ओकाज मा सी एक भपकु भड़कीन इसराएल क आखा घराना मा जात रोहसे।
5 हे पोरबु योहोवा ओसो कोवे छे: योरुसालेम ओसोज छे; हांव न हेको दिस रादेसोन क विच मा मेकलो, आरु त्या च्यारु धड़े देसो सी घिरायला छे। 6 त्यो मारा कायदा क विरुद काम कोरीन दिसरा मुलको सी जादा पाप कोर्या, आरु मारा कायदा क विरुद च्यारु धड़े क देसो क लोगहन सी जादा गुनु कोरला छे; काहकी त्या मारा कायदा क तुच्छ जान्या, आरु त्या मारी विधियो पोर नी चाल्या। 7 ओतरा कोरीन पोरबु योहोवा ओसो कोवे छे: तुमु लोगहन जे आपसा च्यारु धड़ेन जातियो सी जादा हुल्लड़ कोरे, आरु नी मारी विधियो पोर चालता, नी मारा कायदा क मानता आरु आपसा‍ च्यारु धड़ेन जातियो क कायदान ओनसारे वी नी कोर्या, 8 ओस कोरीन पोरबु योहोवा ओसो कोवे छे: देख, हांव आपसोज तारे विरुद्ध छे; आरु दिसरी जातियो क देखता हांव तारे वीच नियाय क काम कोरीस। 9 तारा आखा भुंनला कामो न कोरता हांव तारे वी ओसो कोरीस, जसो हेमी लगुन नी कोर्‌यो, आरु नी ओगो ओळी कोरीस। 10 एकालिय तारा विच पुर्या आपसा आपसा बास क, आरु बास आपसा आपसा पुर्यान मांस खासे; आरु हांव तुखेक डोन आपीस, ओवी जे मानसे वाच जासे, तिनुक हांव च्यारु मेर रिवन्या तिवन्या कोर दिस।
11 आरु पोरबु योहोवा न यो बुल छे, कि मारा जीवन नु कोसोम, एकालिय कि तु न मारा चुखला जागा क आपसा आखा भुंनला मुरती आरु आखा भुनला कामो सी विटळ कोरलो छे, हांव तुख घोटाड़ीस, आरु तारे पोर दोयान निंगा नी कोरीस, आरु तारे पोर काहिन वी गीन नी कोरीस। 12 तारी एक तिहाई ते मोरली सी मोरसे, आरु तारा वीच भुख सी मोर मिटसे; एक तिहाई तारे आड़े धड़े तलवार सी मार्या जासे; आरु एक तिहाई क हांव च्यारु मेर तितर बितर कोरीस आरु तलवार हापकीन हेनका पछळ चालाड़ीस।
13 ओस कोरीन मारी रीस कोम होयसे, आरु आपसी रीस उना पोर आखी भड़कावीन मेसे शांती जोड़से; आरु जव हांव आपसी जलजलाहट उना पोर पुरी रिती सी भोड़की पोड़ीस, तव त्या जान लेसे कि हांव योहोवात न जलन मा आवीन यो कोवलु छे। 14 हांव तुख च्यारु धड़ेन मुलुकोन वीच, आखा आवने जाने वाळा देखतात उजाड़ीस, आरु तारी नावधराई कोरावीस।
15 “ओतरान कोरीन जव हांव तुसे रीस आरु रिसवाईन आरु बेसका तिखा रीसो भेळ डोन आपीस, तव तारा च्यारु मेर क जाती क अगळ नावधराई, ठट्ठा, भनाय, आरु भंगलाय होयसे, काहकी हांव योहोवा न यो कोहलो छे। 16 यो उना टेम मा होयसे, जव हांव उना लोगहन क नास कोरने क लिय तुमरे पोर बेसको तीखा तीर चालाड़ीस, तुमरे वीच काळ वोदाड़ीस, आरु तुमरा ओनोन काळ एने खाने काय नी जोड़से। 17 हांव तुमरा वीच काळ आरु जोंगली जोनवारे मुकलीस जे तुमुक विन ओवलियाद कोरसे; आरु मरी आरु लुहुय तुमरा वीच चालतो रोहसे; आरु हांव तुमरे पोर तलवार चालाड़ माँगीस, मेसे योहोवा न ओसो कोयो छे।”