कुरन्थियो को पौलुस कि दुसरी पत्री
कुरन्थियो क पौलुसन दिसरी पत्री
परिचय
दुसरी कुरन्थियो यो पत्री प्रेरित क पौलुस ने मसीह पैदा पचास ने पाच साल क बाद लिखी। 1:1 पौलुस ने यो दुय पत्री मा छे जो यो दुसरी पत्री छे। घोणा पंडित ओसा कोवता छे कि इनीये पत्री क पेहल कुरन्थियो क एक मोटी वातड़ो पत्री लिखी होती। ओका बारा मा पौलुस 2:3-4 यो आयतो मा यो पत्री क बारा मा लिखलो करता छे पुन यो पत्री की प्रति हामरे साथे चो छे। यो दुसरी कुरन्थियो की पत्री यो पौलुस ने संभव छे यो पत्री मकिदुनिया छे लिखी होछे। 2:13
दूसरी कुरन्थियो क पत्री मा विशेष यो छे कि इनीये पत्री मा व्यक्तिगत भावना वात आरू व्यक्तिगत वात की चर्चा करी गयी छे इनीये पत्री पौलुस खुशी मोनावता छे कि इनीये पत्री मा पौलुस जो वारू सवाल राखे पौलुस ने तीतुस छे हासिल कर्‍या ओका बारा मा वो खुशी व्यक्त करता छे। यो पत्री मा देने क बारा मा विस्तार छे शिक्षा जो नोवला नियम दूष्टीकोन छे देदी गयी छे देखाती छे। यो शिक्षा वो उना क्षेत्र मा पौलुस मा मिवती छे जो पौलुस पोशा की उना चंदा क लिखलो करता छे जो चंदा यरूशलेम क विश्वासिया क मदत क करता दिदा गया हुता। 8:9 यो मंडळी मा काही मानसे पौलुस क विरोध हुता आरू काही बाहरता छे आश होया झूठा प्रेरित इनीये विरोध क फायदा उठाड़ीन पौलुस क दाबीन खुद क बढ़ाई देय रया हुता त्या पौलुस क हक पर ही सवाल कर्‍या एरकरीन यो पत्री क आखरी भाग मा ईशु मसीह क प्रेरित हुयने क नातो जुरे देता छे।
रूप रेखा
1. पौलुस क कुरन्थियो वासी क नस्कार करता आरू ओको करता यहोवा–भगवान क धन्यवाद देता छे। 1:1-7
2. जो रिपोट पौलुस ने कुरन्थियो की मंडळी मा हुयने वाला फूट मा क बारा मा जो रिपोट सोमवी दल बाजी क जुर देवाड़नो। 1:8–7:16
3. यरूशलेम मा रयनेवावा भुरसीया क करता चंदा एखठा करने क बारा मा पौलुस की सुचना। 8:1–9:15
4. आखरी मा पौलुस आपसा प्रेरितन क चेतावनी करता छे आरू आपसी आवनेवावी भेंट क बारा मा इशारा। 10:1–13:10
1
नमस्कार
1 ✡पौलुस न चा गथो जो यहोवा–भगवान कि मरजी छे मसीह ईशु क प्रेरित छे, आरू भाईस तीमुथियुस कि आरू छे यहोवा–भगवान कि उना मंडळी क नाव, जो कुरन्थियो मा छे, आरू सब अखाया क सब चुखला मानसो क नाव:
2 आमरो बास यहोवा–भगवान आरू पोरबु ईशु मसीह कि आरू छे तुमू फोकटन दया आरू शांती मिवती रये।
यहोवा–भगवान क धन्यवाद करने
3 आमरो पोरबु ईशु मसीह क यहोवा–भगवान आरू बास क धन्यवाद होय, जो दया क बास आरू सब प्रकार कि शांती क यहोवा–भगवान छे। 4 वो हामरे सब तकलीद मा शांती देता छे; ताकि हामु उना शांती क कारण जो यहोवा–भगवान हामु देता छे, तीनुक भी शांती देय सके जो काही प्रकार क तकलीद मा होय। 5 काहकि जोसो मसीह क दुःख मा हामु सवटो सहभागी हुयसे छे, वोसो ही हामु शांती मा भी मसीह क द्वारा सवटो सहभागी हुयसे छे। 6 यदि हामु तकलीद मा देखता छे, तो यो तुमरी शांती आरू उध्दार क करता छे; आरू यदि शांती देखता छे, तो यो तुमरी शांती क करता छे; ओका शक्ति छे तुमू धीरज क साथे उन तकलीद क सह लेता होय, जिन्हे हामु भी सहत छे। 7 हामरी आश तुमरे विषय मा दृढ़ छे; काहकि हामु जानता छे कि तुमू जोसो हामरे दुःख मा, वोसो ही मदत मा भी सहभागी होय। 8 ✡हे भाईस, हामु नी जुवता कि, तुमू हामरे उना तकलीद छे अनजान रयो जो आसिया प्रदेश मा हामु पर पड़्या; हामु वोसो भारी बोझ छे दाब गया हुता, जो हामरी शक्ति छे बाहरता हुता, याहा तक कि हामु जीवन छे भी हात धुवीन बठ्या हुता। 9 वरना हामु ने आपने मन मा समझ लेदा हुता, कि हामु पर मरला कि हुकुम होय त्योकी छे। ताकि हामु आपसा विश्वास नी राख्या, वरना यहोवा–भगवान क जो मरला हुयो क जीवाड्या छे। 10 तीनी ने हामु मरला क वोसो मोठो संकट छे वाचाड़यू आरू वाचाड़छे छे; आरू उना पर हामरी यो आश छे। कि वो ओगव क भी वाचाडता रया। 11 तुमू भी मिवीन प्रार्थना क द्वारा हामरी मदत करू कि जो वरदान घोणा क द्वारा हामु हावव्य ओका कारण घोणा मानसे हामरी आरू छे धन्यवाद कर्‍या।
पौलुस कि यात्रा योजना मा बदलाव
12 काहकि हामु आपने विवेक इनीये गवा पर डाहळाय करता छे, कि जगमा मा आरू विशेष करीन तुमरे विच मा, हामरा चरित्र यहोवा–भगवान क योग्य ओसी चुखला आरू सच्चाई सहित हुता, जो शारीरिक ज्ञान छे नी पुन यहोवा–भगवान क फोकटन दया क साथे हुता। 13 हामु तुमू आरू काही नी लिखता, केवल वो जो तुमू भनता या मानता भी होय, आरू मखे आश छे कि आखरी तक भी मानता रोवछे। 14 जोसो तुमू मा छे कोतरा ने मान लेदा छे कि हामु तुमरे डाहळाय क कारण छे, वोसो ही तुमू भी पोरबु ईशु क दाहडू हामरे करता डाहळाय क कारण ठेहरछे।
15 इनीये विश्वास छे ने जुवता हुता कि पेहल तुमरे साथे आवीस कि तुमू एक आरू जादा खुशी मिवे; 16 ✡आरू तुमरे साथे छे हईन मकिदुनिया क जावु, आरू पछु मकिदुनिया छे तुमरे साथे आवीस; आरू तुमू मखे यहूदिया कि आरू छे काही दूर तक पुचाड्या। 17 एरकरीन हाव ने जो यो मरजी कि होती तो काय हाव ने चंचलता देखाय? या जो करने जुवता छे काय डील क लारे करने जुवता छे कि हाव वात मा होव भी करू आरू नी भी करू? 18 यहोवा–भगवान सच्चा गवा छे कि हामरे उना वचन मा जो तुमू छे कयो “होव आरू नी दुय नी देखता जाता।” 19 ✡काहकि यहोवा–भगवान क पोर्‍य ईशु मसीह जेरो हामरे द्वारा मतलब मारो आरू सिलवानुस आरू तीमुथियुस क द्वारा हामरे विच मा खबर हुयो, उनमा होव, आरू नी दुय नी हुता, पुन उनमा होव ही होव होयी। 20 काहकि यहोवा–भगवान की जोतरी प्रतिज्ञा छे, वो सब तीनी मा होव क साथे छे। एरकरीन ओका द्वारा आमेन भी होयी कि हामरे द्वारा यहोवा–भगवान कि महिमा होय। 21 आरू जो हामु तुमरे साथे मसीह मा दृढ़ करता छे, आरू जो हामरा अभिषेक कर्‍या चो यहोवा–भगवान छे, 22 जो हामु पर छाप भी कर दिदा छे आरू बयाने मा आत्मा क हामरे मानो मा दिदा। 23 हाव ने यहोवा–भगवान क गवा करीन कयता छे कि हाव हिमी तक कुरिन्थस मा एरकरीन नी आश, कि मखे तुमू पर तरस आवता हुता। 24 यो नी कि हामु विश्वास क विषय मा तुमू पर पोरबुता जताना जुवता छे; पुन तुमरे खुशी मा सहायक छे काहकि तुमू विश्वास ही छे स्थिर रयता होय।
✡ 1:1 प्रेरितन 18:1 ✡ 1:8 1 कुरन्थियो 15:32 ✡ 1:16 प्रेरितन 19:21 ✡ 1:19 प्रेरितन 18:5