35
एदोम काजे परमेश्वरोन डोन
1 योहोवान यो बुल मारे यां पुग्यो: 2 हे मानसोन ओवलियाद, आपसो मुय सेईर बोयड़ा भेनी कोरीन हेरा विरुद् भोगवानो वोगे गोथी वात कोर, 3 आरु हेनासी कोव परमेश्वर योहोवा ओसु कोवे:
हे सेईर बोयड़ा, हांव तारे विरुद् छे;
आरु आपसो हात तारे विरुद् वोदाड़ीन तुसेक उजाड़ुत उजाड़ कोर दिस।
4 हांव तारा सोहोर काजे नास कोर दीस, आ
रु तुमु उजाड़ होय जासु;
तोत्यार तु जान लीस की हांव योहोवा छे।
5 काहाकी तु इसराएलियो सी ठेटकुन दुसमोन राखे, आरु हेंदरा काठला टेम जोत्यार पापन डोनोन टेम पुग्यो, तोत्यार हेनुक तोलवार सी मोरने कोरीन आप देदो। 6 कोरीन परमेश्वर योहोवान यो बुल छे: मारी जिवायीन वायदु, की हांव तुमुक मोरने जाने जुगु तियार कोरीस आरु लुहुय तारे पोछोळ पोड़से; तु ते लुहुय सी नी घाड़ाये, ओस कोरीन लुहुय तारे पोछोळ पोड़से। 7 ऐने रीते हांव सेईरयोन बोयड़ाक उजाड़ुत उजाड़ कोर दिस, आरु जो हेरेम आवे जाय, हांव तिनाक नास कोरिस। 8 हांव हेरा बोयड़ाक मोरलान धोड़ो सी ढाक दिस। होये धोड़ तुमरा आखा बोयड़ा, घाटी आरु तुमरा आखा खुदराम तोलवार सी मार भोराय जासे। 9 हांव तुसेक जोलोम जोलोम जुगु उजाड़ कोर दिस, आरु तारो सोहोर ओळी नी वोससे। तोत्यार तुमु जान लेसु की हांव योहोवा छे।
10 काहाकी तु कोवलु छे, ये दुयु देस आरु ये दुयु देस मार होयसे; आरु हामु हेनका आपना बोनाय लेसु। पुन योहोवा होंया होतो। 11 ओस कोरीन परमेश्वर योहोवान यो बुल छे, मारी जिवायीन आन, तारी रीसोन ओनसारे, आरु रीस तु हेनु पोर आपसी रिसोक कोरता कोरलु छे, हेरेत ओनसारे हांव तारे सी वेवहार कोरीस, आरु जोत्यार हांव तारो नियाव कोरीस, तोत्यार तुमरेम आपसाक देखाड़ीस। 12 तु जानसे की हांव योहोवा तारी आखी ओबरान वात सोमळ्यो, जो तु इसराएलोन बोयड़ान वाराम कोयो, होये ते उजोड़ गोया, होये हामुत काजे आपला छे की हामु हेनुक खाय जाजे। 13 तुमु आपसा मुयो कोरीन मारे विरुद् मोटी मोटी वात कोर्या आरु मारे विरुद् बेसकी वात कोवला छे; इनाक हांव सोमोवलु छे।
14 परमेश्वर योहोवा ओसु कोवे: जोत्यार धोरती भोर मा खुशी होयसे, तोत्यार हांव तारो उजाड़ कोरीस। 15 तु इसराएलोन घोरानान आपसा वाटाक उजाड़ कोरने सी खुश्शी होयो, कोरीन हांव वी तारेसी तोसोत कोरीस; हे सेईर बोयड़ा, हे एदोमोन आखा देस, तु उजड़ी जायीस। तोत्यार होये जान लेसे की हांव योहोवा छे।