2
गरीब क वेला पाड़ने वाळान क वीखु
1 वीखु छे उन लोगहन पर, जो खाला पर पड़ीयो पड़ीयो बुराय क वाराम वीचार करीया करे आरु भुण्डला काम न मरजी राखे, आरु ताकत वाळा हुयनेन कारण सोण्दारा मा नीकळतात् हेको पूरो करे। 2 त्या खेतोन लालुच करीन हेनको हापकी लेय, आरु हेनका घरन लालुच करीन हापकी लेय; आरु हेनका घोरानान क सात मा ओदेमड़ा पर, आरु हेका आपसा वाटा न क सात मा काहला ओदेमड़ान क धुको देय आरु वेला पाड़े। 3 इना कारन, योहोवा यो कये; हांव इनी जाती पर असली पीड़ा नाखने वाळो छे जीना सी तुमु आपसा क वाचाड़ नी सके। आरु आपसो माथ उचो करीन चाली नी सके। काहकी यो पीड़आन टेम हुयसे। 4 उना टेम पर तुमरा समाजन दु:खन गीत दाखलान रीतीये गावसे। हामरो ते नास हुय गीयो; त्यो म्हार कतरो दुर कर देय, त्यो मारो खेत धुको करने वाळान क हात मा आप देय। 5 योहोवान यो बुल छे, की मण्डळी मा चिट्ठी न्‍हाकीन आरु दुवड़ा सी मापीन जागु वाटने वाळो कोय नी रयसे, आरु धरतीन टुकड़ो बी नी जड़े। 6 बक बक करने वाळा कया करे, बकबक मा करो। इनी वातन करीन मा कया करो। असला लोगहन मा सी वीजुत नी रये। 7 ए याकुब न घोराना, काय यो कयनो जुळे की योहोवान आत्मा मा गम नी हय? काय यो काम हेकोत् वाटे हुयला छे? काय मारा वचनो सी हेको सुतरो नी हुयतो जो खरो चाले? 8 पुन कालुन वात छे की मारी परजा दुस्मन बनी मारे वीरुध मा उठली छे; तमु सुतरा आरु भुळा भाळा वाट्ये चालने वाळान डील पर रयीन चिंदरा हापकी लेय। जो लड़ाईन वीचार नी राखीया आरु नीचळा जात रीया। 9 मारी मानसो बाय जात क तमु हेनका सुखवाळा घर मा रयीन नीकाळ देय; आरु हेनका नानला पोर्या पारी सी तमु मारी आपली वारली चीजन क जलोमकी हापकी लेय । 10 उठो आरु जात रयो यो आरामन जागो नी हय। इना कारण तमरी वीटळ छे जो वातड़ा दु:खन क सात मा तुमरो नास करसे 11 कदाम कोय झुटला जीवन लारे चालता हय, झुटी आरु रीकामी वात हांव लोगत अंगुरन रस आरु मोंदन परचार समळावतो रयीस, ती त्यात् लोगहन क कागळीयो बनसे। 12 ए याकुब, हांव पाको तमु सबन क एखटा करीस; हांव इसराएलन वाचलाक पाको एखटा करीस; आरु वाड़ान गाडरा बुकड़ान क सारको एक सात मा राखीस। उना टुळान सारको जो वारला चारान जागाम हय, त्या मानुस जादा हुयनेन कारण सी हुराड़ो मचावसे। 13 हेको अगोळ अगोळ वाड़ान क तुड़ने वाळो गीयो, अतरान करीन त्या बी हेको तुड़ी रीया, आरु फाटक मा रयीन नीकळीन जाय रीया; हेनको राजा हेनका अगोळ अगोळ गयो मतलब योहोवा हेनको मालिक आरु अगळवानीयो छे।