गलातिया को पौलुस कि पत्री
गलातिया क पौलुसन पत्री
परिचय
गलातिया नी पत्री क प्रेरित पौलुस लिखियो। 1:1 पौलुस इनी पत्री क गलातिया नी मंडळी क लिखे आरू यी किताब ईशु मसीह क जनम क बाद 48-57 साल मा लिखी गय। गलातिया न पत्री उन लोगहन क लिखी गय जो रोम मा हुता। कोय विद्वान लोगहन क यो नी मालुम कि पौलुस काँ हुतो आरू क रयन लिखियो, पुन असो माननो छे कि इफिसुस या कुरन्थी मा सी लिखीयो।
पौलुस मसीह लोगहन क आरू यहूदि लोगहन आरू गैरयहुदी लोगहन क बारा मा देखाड़े आरू झुटी शिक्षा क बारा मा देखाड़े आरू पुराना नियम क खतना क बारा मा देखाड़े त्या हये की मसीह लोगहन क खतना करावनो जरूरी छे। आरू भी देखाड़े की विश्वासी लोगहन क बीच मा असो एक सूह छे जो जुड़ाई जर क नाव सी जान्यो जाय यो सीखाड़े कि गैर यहूदि विश्वासी लोगहन क खतना हयनो जुवे। आरू त्या लोगहन पौलुस न सेवा क बारा मा भी सवाल करे। पुन पौलुस ओकी कहानी क लारे देखाड़े 1:11–2:14 आरू पौलुस खुश खबर क पुरावो देखाड़ीन कये की छुटकारो तीत् जड़े जव ईशु मसीह पर विश्वास करे 2:16
रूप रेखा:
1. पौलुस ओको परिचय क दीन आरू मंडळी क धन्यवाद क साथ मा शुरू करनो। 1:1-5
2. पौलुस ओका बारा मा देखाड़े आरू ओकी सिखाड़ने आरू दिखाड़ने करीन व्यवस्थान अनूसारे जीवन क देखाड़े। 1:6–2:21
3. पौलुस छुटकारा क जुगु दया आरू शासतुर न नियम क पुरावो देखाड़े। 3–4
4. पौलुस वारलो विश्वासी जीवन जीवने न वात क देखाड़े। 5:1–6:10
5. पौलुस इनी किताब क धन्यवाद आरू याद देवाड़े की यहोवा भवान मानुस कसो बदले आरू नवला जीवन मा आवे। 6:11-18
1
नमस्कार
1 पौलुसन जीन मानसन तरफ छे आरू नी मानुसन द्वारा, वरना ईशु मसीह आरू यहोवा–भगवान न लारे, जु ओको मरलाम रईन जीवाल्लु, प्रेरित छे 2 आरू सब भाईयों की तरफ छे जु मार साथे छे, गलातियान काजे मंडळी नमस्‍कार:
3 आमरू बास यहोवा–भगवान आरू आमरू पोरबु ईशु मसीह कि तरफ रईन तुमूक फोकटन दया आरू शांती मिवती रोवे। 4 त्यो आपने आपसु हामरा पापन करता आप देदु, ताकि आमरू यहोवा–भगवान आरू बासन इच्छान लारे हामुक इन वर्तमान सचाब संसार रईन छुड़ायु। 5 ओको बढ़ाई आरू ओको महिमा युगानयुग हयती रवे। आमेन।
काहाय दिसरो खुश खबर नी होय
6 मखे घबरायीन होयतो छे कि जु तुमूक मसीहान फोकटन दया मा बुलायु उका रईन तुमू ओतरू छाटु पछु फिरीन आरू इन प्रकारन खुश खबर तरफ झुकने लाग्यो। 7 पुन चाँ दिसरं खुश खबर छे ही नी: पर वात यी छे कि कतरा ओसा छे जा तुमूक भटकाड़ देय कर देता छे, आरू मसीहन खुश खबर काजे बदलन चाहता छे। 8 पुन यदि हामु, या सोरगदूत रईन कोय दुत भी उका खुश खबर काजे छुड़ जो हामु तुमूक सोंबाड़्या छे, कोय आरू खुश खबर तुमूक सोंबाड़्या, ती शापित छे। 9 जोसो हामु पेहल कय त्योक्या छे, ओसोज हाव हिमी ओवी कयतु छे कि उका खुश खबर काजे छुड़ जिनाक तुमूक मान्य करला छे, यदि कोय आरू खुश खबर सोंबाड़े छे, ते शापित छे। 10 हिमी हाव काय मानसो काजे मानतु छे या यहोवा–भगवान काजे? काय हाव मानुस काजे खुश करने चाहतु छे? यदि हाव हिमी तक मानसो काजे खुश करे रोवतु ते मसीहान दास नी होयतु।
पौलुस कोसो प्रेरित बन्यो
11 हे भाईशो हाव तुमूक कय देव कि जो खुश खबर हाव नी सोमवाळ्यो हतो वा मानस क नी। 12 काहकि चो मखे मानसन तरफ रईन नी सिकाड्यु, आरू नी मखे सिखाड़या गया, पर ईशु मसीहान प्रकट रईन जुड़यो। 13 ✡यहूदि न्याय हावं जु मारो पेहल्‍ल चाल–चलन होतो ओका विषय तुमू सोंबी त्योक्या छे कि हाव यहोवा–भगवानन मंडळी क घण सतावतु आरू खतम करनेन कोशिस करतु हतु। 14 ✡हाव आपसी यहूदि न्याय पुछने मा आपने युग साथे कहय दाहाड़ा यहूदि या रईन अगळ होतु, काहकि हामरा डाहायला रईन जी रीति मखे जुड़ी होती, ओकामा मारी आश पुरी होती। 15 ✡पुन यहोवा–भगवान काजे, ओकान फोकटन दया छे मखे माय न कुखम रईन नेवाड़ लेदु, आरू बुलाय लेदु ताकि हाव ओको सेवा कर सके। 16 जव मरजी होई कि मखे मा ओका पोर्‍या काजे प्रकट करे कि हाव गैरयहुदी मा ओको खुश खबर सोंबाड़ो, ते नी हाव मानुस आरू लुहूय रईन सलाह लिदी, 17 आरू नी यरूशलेमा ओको न जु गयु जो मखे रईन पेहल प्रेरित होतु, पुन तत्काल अरब काजे जात रोयु छे आरू पछु चाँ रईन दश्मिक आपसु पछु ीन आयु। 18 ✡पछा तीन साल बाद हाव कैफा मिवायनेन करता यरूशलेम गयु, आरू ओको जु पंदरा दाहाड़ा तक रोवलु। 19 पुन पोरबुन भाईस याकूब काजे छुड़ आरू प्रेरितन मा पतरस मिवायु। 20 जी वातु हाव तुमूक लिखतु छे, देखु, यहोवा–भगवान क हजुर जानीन कयतु छे कि वो झुठी नी होय। 21 एकान बाद हाव सीरिया आरू किलिकिया क प्रांतन मा आयु। 22 पुन यहूदि यान मंडळी मा जी मसीह मा होती, मारो मुय कदी नी देख्यु होतु; 23 पुन यी सोंब्या करती हती कि जु हामुक पेहल सताड़तु होतु, वो अब उका विश्वासन खुश खबर सोंबाड़े छे जिनाक पेहल नष्ट करला हता। 24 आरू चाँ मार कारण यहोवा–भगवानन बढ़ाई करती होती।
✡ 1:13 प्रेरितन 8:3; 22:4,5; 26:9-11 ✡ 1:14 प्रेरितन 22:3 ✡ 1:15 प्रेरितन 9:3-6; 22:6-10; 26:13-18 ✡ 1:18 प्रेरितन 9:26-30