4
1 ओ सामरी राज्यन मातभोर बायरा*, यी खबर समळो, जे गोरब्या पोर कुहराय कोरु, आरु जिन्दरे जुळ धोन नी होय तेनुक वेला पाड़ु, तुमु आपसा धेणी क हुकुम आपे, मोंद लाविन आपु ने आमु पीजे तोसे! 2 परमेश्वर योहोवा आपसु चुखलु कोरीन आन खाईन कोवे, देखु, तुमरे पोर ओसा दाहड़ा आवनेवावा छे, कि तुमु काटा वेर, आरु तुमरी ओवलियाद माछान गोळी वेर हापकी ली जासे। 3 तुमरे माईन हर एक भितड़ा न चिराड़ा माईन सुदी निकवी जासु आरु होरमोन बयड़ा मा नाखाय जासु, योहोवान योत् बुल छे।
इसराएल नी सुधरे
4 बेतेल मा आवीन गुनु कोरु, आरु गिलगाल आवीन बेसका गुना कोरु; आपसी बादा दाहड़ु उगतात्, आरु आपसो दोसमास होर तिसरे दाहड़े लीन आया कोरु। 5 धोन्यावोदोन बादा खोमिर भेसकिन चोड़ावु, आरु आपसी मोरजीन बादान वात कोरीन तेरो पोरचार कोरु; काहाकि ऐ इसराएलियो, ओसो कोरनो तुमुक वारु लागे, परमेश्वर योहोवान योत् बुल छे। 6 हांव ते तुमरा आखा सोहरो काळ मुकल्‌यु, आरु तुमरा आखा जागा मा रुटान कोमी कोरलु छे, ते वी तुमु मारे भेनी फिरिन नी आवे, योहोवान योत् बुल छे। 7 जोत्यार काटनीन तिन मोहना रोय गोया, तोत्यार हांव तुमरे जुगु पानी नी पाड़ो: हांव एक सोहोरोम मा पानी पाड़ीस दिसरा सोहरोम नी पाड़ो; एक खेतोम पानी पाड़ीस, आरु दिसरा खेतोम तेरेम नी पाड़ो, चो सुख गोयो। 8 मानसे एक नगर गोथा दिसरे नगर जाने लोगुन पानी जुगु मोर्‌या-मोर्‌या फिर्‌या, ती पुन तिस नी भागी: ते वी तुमु मारे भेनी नी फिरु, योहोवान योत् बुल छे। 9 हांव तुमुक गोरमी आरु मोहतान किड़े कोरीन मारलु छे; आरु जोत्यार तुमरी वाड़ी आरु ओन्गुरोन वाड़ी, आरु अंजीर आरु जैतुनोन झाड़ बेसका होय गोया, तोत्यार टिड्या तेनुक खाय गोया; तेवी तुमु मारे भेनी फिरिन नी आया, योहोवान योत् बुल छे 10 हांव तुमरे इचमा मिसर देस जोसी माहामारी लागाड़्यु; हांव तुमरा घुल्‌लाक हापकाड़ीन तुमरा जुवान्या काजे तोलवारो वेर माराय देदु; आरु तुमरा पोड़ावान गोंदायनो तुमरेनचा मुकल्यु; ते वी तुमु मारे भेनी फिरिन नी आया, योहोवान योत् बुल छे। 11 हांव तुमरे मा गोथु लोकते काजे ओसु उथलाय देदु, जोसु परमेश्वर सोदोम आरु गमोरा काजे उथलाय देदलु, आरु तुमु आगठाम गोथा निकावला लाकड़ा जोसा कोवाया, तेवी तुमु मारे भेनी नी फिरिन आया, योहोवान योत् बुल छे। 12 ओतरान कोरीन, ऐ इसराएल, हांव तुसेक ओसुत् कोरीस, आरु एरकरिन हांव तारेम यो काम कोरनेम छे, ए इसराएल, आपसा परमेश्वर ओगोव आवन कोरिन तियार होय जा! 13 देख, बोयड़ाक बोनावने वावु आरु वाहवीक घोड़नेवावु, आरु मानसोन मोनोम विचार देखाड़नेवावु आरु सान्तो आन्धारो कोरनेवावु आरु जे धोरतीन उचला जागा पोर चालने वावा छे, तेरो नाव सेनाओन परमेश्वर योहोवा छे!
* 4:1 मातभोर बायरा इबरानी मा खास सोब्दो:- बासानोन गायो