योहोसु नी किताब
योहोसु नी किताब
परिचय
योहसुन पोरीचय योहोसुन किपात इसराएल राजोन काहानी काजे ओगी बोड़ावे जां व्यवस्थाविवरण सोर जाय। इसराएलोन मानसे यरदन नोंदीन उगेवने कातरे गोथा सुरु होये। योहोसुन किताप देखाड़े की कोसा होये यरदन नोंदी काजे झेक्‌या आरु मुसान होकदारीया, योहोसुन ओगवाय मा कोनानोन जागा पोर जिक हात कोर्‌या। होये ओसा ओतरान कोरता कोर्‌या काहाकी परमेश्वर हेनुक हुकुम आपलु होतु। इने रीते, परमेश्वर अब्रहामन ओवलियाद काजे कोनान जागु आपनेन वायदु पुरु कोर रोयु होतु उत्पत्ति 12:7।
यो मालुम नी होय की योहोसुन किपात कुन लिखलो एने कुन एकठो कोरलो। घोना कावा, लिखन्या ओसा कोवे जोसा की होयु हेनु वातोन होयनेन टेमे चां होजुर होतु जो होय रोयी होती उदाहरण जुगु, योहोसु 5:1,6। ओतरान कोरता, घोना जानकारोन माननो छे कि योहोसुन किपात मा जादास आपसुत् लिखलु छे। बाखुन, यु फाटकु नी होय कि योहोसुन विगर कुदु आरु थुड़ोक लिखलो छे, जोसो कि योहोसुन मोरनेन रीतीन वाराम योहोसु 24:29। दिसरा जानकारोन माननो छे कि होयली वातोन होयनेन आंदास 800 साल ओळतेन किपात लिखायली होती। योहोसुन किपात मा होयली वात आंदास 1250 इसुन आवने से पेहेल होयली। जे मिसर देस मा रोमसेसोन राजोन 40 साल ओळतेन रोवी होसे। रोमसेस चु राजा छे जेरे वाराम माने की होयु मिसर देस गोथु इसराएल मा उजेड़ने टेमे राज कोरलु होतु (निर्गमन 1:11)
रुपरेखा :
1. अध्याय 1–15 मा देखाड़े की कोसा इसराएलीया यरदन नोंदी काजे छेकने कोर्या आरु कोनान देस मा कोसा भोराया।
2. ओळी, अध्याय 5:13 मा इसराएलोन लारे कोनान पोर जिक न वारा मा देखाड़लो छे।
3. एरे ओळतेन, अध्याय 13–21 मा देखाड़े की कोनान देस काजे इसराएलोन गोत्रा मा कोसा वाटाय गोया।
4. चेहली मा, अध्याय 22–24 देखाड़े की कोसा आड़ जात्‌या यरदन नोंदीन उगेवने कातरे पोर गोथा पोछा आत रोया, योहोसुन मोरनेन आरु चेहली रिती, आरु कोसा परमेश्वर पुठी इसराएल न वायदान पोछो नोवो होयनो।
1
परमेश्वर न योहोसु क कनान देश जिकनेन हुकुम
1 योहोवा परमेश्वर* क दास मुसान मरनेन बाद मा भगवान मुसान चाकरिया योहोसु सी कयो जो नुन क पोर्‌यो हुतो, 2 “म्हार चाकरीयो मुसा मर गयो; एरकरता हांय तु उठ, कनाठ्यु बांध, आरु ओका सब प्रजा समेत यरदन क पार होईन उका देशम जा जेका हाव उनाक मतलब इसराएली लोगहन क आपो। 3 उका वचन क सारको जो हाव मुसा क सी कयो, मतलब जेका जेका जागा पर तुमु पाये धरसे चा सब हाव तुमुक सब सोप देदु छे। 4 जंगल आरु उना लबानोन सी लगाड़ीन मोटली नदी फरात तक, आरु हित्ती जातीन लोगहन क देश सी लगाड़ीन मटला दर्या तक, सारो देश तुमरो हुय जासे। 5 तारा जीवन भर कुई तार सामने उबा नी रय सकजे; जोसु हाव मुसा जु रयु तोसु तार जु भी रईस; आरु नी ते हाव तुखे धोकु दीस, आरु नी तुखे सुड़ो। 6 ✡एरकरता हिमत बाँधीन वातड़ो हुय जा; काहकी जेका देश क आपने न शपथ हाव इना लोगहन क हाहला सी खाई हती उकान हक तु हेनको करीस। 7 ओतरो होय कि तु हियाव बाँधीन आरु मजबुत वातड़ो होईन जी नियममार दास मुसु तुखे आप देदु छे उना सब क अनसारे करने मा चोक्सी करनु; आरु उका सी नी ते डाखरे वोगे फिरनु आरु नी जेवड़े, तव जा जा तु जासे चा तारो काम सफल होयसे। 8 नियम क यी किपात तार चित्त सी कभी नी उतरसे, ओका मा दाहड़ुन रात ध्यान दी रवजी, एरकरता कि जो काहय उका मा लिखलो छे उका अनसारे करने क तु चोक्सी करे; काहकी ओसोज करने सी तारा सब काम सफल होयसे, आरु तु प्रभावशाली होयसे। 9 काय हाव तुखे आदेश नी देदु? हिमत बाँधीन वातड़ो हुय जा; बीह मा, आरु थार मन कोमजुर नी होयनो जुवे; काहकी जा जा तु जासे चा चा तार योहोवा परमेश्वर तार साथे रवसे।”
योहोसु लोगहन क हुकुम देनु
10 तव योहोसु ने इसराएली लोगहन क सरदार क यो हुकुम दिदो, 11 “छावनी मा उरा परा जाईन प्रजा क लोगहन क यो आदेश आप, कि आपने आपने क करता खानो तयार कर राखु; काहकी तीन दाहड़ान माहयता तुमुक ओका यरदन पार उतरीन उका देश क आपना हक मा लेने करिन जानु छे जेका तुमरु योहोवा परमेश्वर तुमरा हक मा आपने वाळो छे।”
12 ✡ आर योहोसु रुबेनिया, गादिया, आरु मनश्शे क आदा ओवलियाद क लोगहन सी कयो, 13 “जी वात भगवानन† दास मुसु तुमुक कयो हतो कि तुमरु परमेश्वर योहोवा भगवान तुमुक आराम आपतु छे, आरु यी देश तुमुक आपसे, उकान फोम करु। 14 तुमरा बायरा, बाल-बोच्‌चा, आरु पशु ते ओका देश मा रया जो मुसु तुमुक यरदन क ओका पार देदा, पुन तुमु जा शुरवीर होय पाँति बाँधीन आपना भाइस्यो क ओगव ओगव पार उतर चालु, आरु उकान मदत करु; 15 आरु जब योहोवा भगवान उका ओसो आराम आपसे जोसो चो तुमुक आप्यो छे, आरु चा भी तुमरु परमेश्वर योहोवा भगवान क आपला ओसो देश क आधिकारी होय जासे; तव तुमु आपना आधिकारी क देश मा, जा योहोवा क दास मुसु यरदन क इन पार दाहड़ु बुडनेन तरफ तुमुक आपलो छे, पछा फिरीन ओको हक हुयसे।” 16 तव योहोसु क जवाब दिदो, “जो काहय तु आमुक करने क हुकुम दिदयो त्यो आमु करसु, आरु जा का तु आमुक मुकलसे चा आमु जासु। 17 जोसा कि आमु सब वात मा मुसाक मानता हता तोसाज तारी भी वात मानसु; ओतरो होय कि योहोवा परमेश्वर जोसो मुसा क साथे रवतु हतु तोसु तार साथे भी रवे। 18 कुई काह नी होय जु तार विरुद बलवा करे, आरु जोतरी हुकुम तु आप उकाह हुकुम क नी माने, ते उकाह मारीन नाख देदा जासे। पुन तु मजबुत वातड़ो आरु हिमत बाँधीन रय।”
* 1:1 योहोवा परमेश्वर ✡ 1:6 व्यवस्थाविवरण 31:6-7; 23 ✡ 1:12 गिनती 32:28-32 † 1:13 भगवानन परमेश्वर